Jong man sterf jare ná hy slak inslukSam Ballard ŉ Jong Australiese rugbyspeler wat in ŉ koma verval het en ŉ kwadrupleeg was nadat hy ŉ slak ingesluk het, is oorlede. Australiese media berig Sam Ballard was 19 jaar oud toe hy in 2010 tydens ŉ kuier saam met vriende in Sydney die slak ingesluk het. ŉ Vriend van Ballard, Jimmy Glavin, het vroeër vanjaar aan Channel Ten gesê die vriende het net gesit en kuier toe hulle die slak gesien het. Hulle het glo gesels oor of iemand die slak moet eet waarna Ballard die slak opgetel en ingesluk het. Ballard is ŉ paar dae later na ŉ hospitaal geneem weens erge pyn in sy bene, duiseligheid en naarheid. Daar is bevind dat Ballard met ŉ rot-longwurm geïnfekteer is, ŉ seldsame parasiet wat gewoonlik in rotte gevind word, maar ook in slakke wat rotontlasting eet. Ballard het meningoënkefalitis, ŉ vorm van meningitis, opgedoen weens die parasiet. Hy was vir 420 dae in ŉ koma en is met ŉ ernstige breinbesering gediagnoseer toe hy uit die koma ontwaak het. Weens komplikasies was hy ŉ kwadrupleeg en het voltydse sorg nodig gehad. Ballard is Vrydag op 27-jarige ouderdom in ŉ hospitaal in Sydney dood, berig die Australian News Corp.